khistorydata/jeongjo-sjw-relations huggingface dataset:
정조 2년
戊戌十一月二十九日午時。上御誠正閣。判府事掌樂提調入侍時。判府事徐命膺。掌樂提調李重祜金用謙。右副承旨徐有防。假注書柳文養。記事官李信祜鄭東浚。以次進伏訖。上命樂提進前。重祜用謙進伏。上曰。俄見雅俗樂器皿及樂工樂生輩。則尺度之失制。節奏之不協。姑舍勿論。樂工樂生輩。擧皆不成貌樣。可勝寒心。升歌淸廟。祖考來格。則其所感通之妙。實自於聲樂。而若其協律諧音之方。亦係於典樂之得人。則其不可不擇也。明矣。如或苟充選多淆雜。則莫重享祀。徒致其褻慢之歎。顧何以奏其樂而致其和乎。卿等另念擇人。隨事束戢。先自典樂始。則樂工樂生輩。亦將觀感必有肄習之效矣。重祜曰。本院規例。典樂則以本業取才。由假陞實。樂師則以曾經樂工者爲之。樂工則以官奴爲之。樂生則以其先生子弟爲之。每於二六坐起時。如有不能者。則典樂及樂師。隨其輕重。施以上中下三罰。勸課之道。非不申明。而皆是烏合之卒。且不如前。故貌樣如此。誠甚可悶矣。上曰。今日招見樂生輩。非爲聽樂而然也。誠以大祭在邇。欲一親試故耳。卿等須體此意。各別申飭。今番享祀。俾無虧儀欠潔之歎。可也。用謙曰。樂生輩所着衣服疲弊。故累報戶曹。而戶曹。不爲磨鍊修改。可悶矣。上曰。一着之後。又復如前。豈可每每修改乎。上曰。樂之始作。升歌堂上。則可見樂歌之尤重矣。命膺曰。五聲入音。依歌以成矣。上曰。鍾以起樂。磬以止樂。而今則以編鍾兼用。何也。用謙曰。無特鍾特磬。故以編鍾兼用矣。上曰。建鼓朔鼓。則用於殿庭。雷鼓則用於天神。靈鼓則用於社稷。路鼓則用於人神乎。用謙曰。然矣。上曰。路鼓。今有之乎。用謙曰。路鼓則近來無之。故以路鼗代用矣。上曰。俗樂則編鍾磬。以右手擊之。雅樂則。以左右手合擊乎。用謙曰。然矣。上曰。鼗是雅樂。則廟庭樂。卽俗樂而用鼗。何也。殿庭均用俗樂。而不用鼗。亦何也。用謙曰。俗樂亦有路鼗。而廟庭殿庭樂有異。故或用或不用矣。上曰。以樂學軌範言之。親祭與攝行樂。有異同。何也。命膺曰。別無異同矣。上曰。明於樂制者。豈可易得。而若以稍解音律者。自辟久任。修復古樂。則豈非賁治之一具乎。重祜曰。近來無。如李衍德李彙晉者矣。用謙曰。臣考見五禮儀。則朝賀陳賀頒赦等禮。皆設軒架之樂。而惟朝參及文科殿試生進放榜。此三禮。則不設軒架。只陳殿庭鼓樂。似是差等之意。而今則朝參殿試生進放榜時。亦皆設軒架。與五禮儀有所相違。此恐是中間訛謬之致。自今以後。一依五禮儀。釐正。似好矣。上曰。依爲之。拜表權停禮時。亦不設軒架而用鼓樂。在諸禮文中。此亦當依此釐正矣。出擧條上命樂提先退。判府事進前。上曰。儒生中。或有留意於音律者乎。命膺曰。未聞矣。上曰。文獻備考中。樂考卷。豈非卿之所著乎。樂制之貿貿。無如近日。卿以此時。更爲留意。溯考歷代漢唐宋樂制。合爲一書。以新一代之耳目。則豈不好耶。命膺曰。樂書之作。自古爲難矣。宋神宗時。司馬光范純仁韓琦富弼諸人。留意樂書。而便同作舍道傍。以至十年未就矣。上曰。先大王行狀。果已撰出耶。命膺曰。已爲撰出。方使寫字官正書矣。上曰。韻書則何不成出乎。命膺曰。得見邵長蘅呂裕祺所著韻書。則通韻協韻之法。各有異同。通考聲彙等書。又與沈約韻字。互有增删。則以是折衷爲難。成書未易矣。命退。諸臣以次出
정조 2년
行都承旨洪國榮藥院直。行左承旨鄭民始齋直。行右承旨李鎭衡齋宿。左副承旨蔡弘履齋直。右副承旨徐有防齋宿。同副承旨申應顯齋宿。注書柳孟養藥院直一員未差。。假注書柳文養仕直。事變假注書李彦祜仕。
정조 2년
以社稷臘享大祭親祭受押單子。傳于蔡弘履曰。親押。
정조 2년
鄭民始啓曰。摠戎使金孝大。旣遞本職。令該曹。口傳付軍職。何如。傳曰。允。
정조 2년
兵曹口傳政事。副司直金孝大。
정조 2년
傳于鄭民始曰。軍士房承旨。右承旨入侍。
정조 2년
備忘記。朝筵聞知申所奏。儒臣宋德相。以告身中有掣礙者爲難云。此則已有先正之例。其前後告身。令銓曹收來。依先正例。改塡年月。過齋後。卽爲安寶事。分付。
정조 2년
鄭民始。以兵曹言啓曰。來十二月初三日。社稷臘享大祭親行時。以何營隨駕。何營留陣乎。敢稟。傳曰。訓鍊都監隨駕。禁御兩營留陣。
정조 2년
戊戌十一月三十日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。山林病勢。何如云耶。國榮曰。近日則漸差云矣。上曰。身病旣差。日氣不寒。作行似無難矣。何時可造朝云乎。國榮曰。病勢旣差。敦勉又至。故將欲從近上來云。而但告身有拘礙者。故方趑趄云矣。上曰。尤菴敎旨。有已行之例。依此爲之。無妨矣。國榮曰。然則前日告身。當爲改書安寶矣。上曰。以此擧行。好矣。國榮曰。有下敎然後。似當擧行矣。上曰。當下敎矣。命退去。諸臣以次出。
정조 2년
戊戌十一月三十日二更二點。上御誠正閣。左承旨右承旨入侍時。行左承旨鄭民始行右承旨李鎭衡。記事官柳孟養李信祜鄭東浚以次進伏訖。上曰。今日都承旨。社稷祭文。可謂善作矣。民始曰。句作緊束。命意勤擧。故外人亦皆稱贊矣。鎭衡曰。以社字稷字全篇押韻。而無苟艱之句矣。命民始。書傳敎曰。都城內外巡邏。雖不可忽。而至於宮城內外。其所巡哨。尤不容忽。況於昨年大臣筵奏。都巡邏尙有申飭。則宮城外巡邏。只以堂下將官領巡。事極疎虞。此後外三營北營及新營入直將官中。以不出原巡邏之將官。每夜限天明。時時發巡。使之考察。各其本營宮城原巡之勤慢。以爲報大將。論其功罪之地。又況此闕。宮城與廟墻相連。事面之莫重。亦甚自別。今此下敎。實出深意。以此著爲定式。着實擧行之意。分付宿衛所。上曰。三營敎鍊官許。何以分付乎。民始曰。依司謁來傳之下敎。着實分付矣。上曰。宿衛等節。三營皆當通同爲之。而宿衛大將。適帶禁將。故凡諸宿衛之事。只禁營擧行。都監御營。便若不相干涉者然。事甚不備矣。民始曰。名以宿衛。則三營無次等。而旣無定制。故宿衛體貌。不成貌樣。誠爲可悶矣。鎭衡曰。旣定節目之後。則宿衛事體。尤當自別於前矣。命讀諸道狀啓。民始鎭衡。次第讀奏。命書判付。命退去。諸臣以次出。
정조 2년
行都承旨洪國榮藥院直。行左承旨鄭民始齋宿。行右承旨李鎭衡齋宿。左副承旨蔡弘履齋宿。右副承旨徐有防齋宿。同副承旨申應顯齋宿。注書柳孟養藥院直一員未差。假注書柳文養仕直。事變假注書李彦祜仕。
정조 2년
申應顯啓曰。大司憲宋文載。執義兪彦鏶。掌令金鍾厚。高益擎。持平金樂熙在外。持平沈樂洙傳旨未下。今日以監察茶時之意。敢啓。傳曰。知道。
정조 2년
傳于鄭民始曰。訓御兩將入侍。
정조 2년
傳于蔡弘履曰。禮房承旨。馳詣宗廟永寧殿。奉審以來。
정조 2년
鄭民始啓曰。明日大駕詣社稷後。王大妃殿惠慶宮。問安。何承旨進去乎。敢稟。
정조 2년
蔡弘履啓曰。明日動駕時。侍臣當爲備員。而憲府無進參之員。持平沈樂洙。旣有只推之命。待開門牌招。何如。傳曰。允。
정조 2년
以司諫洪彦喆。正言李殷模。持平沈樂洙牌不進罷職傳旨。傳于申應顯曰。只推。
정조 2년
以校理李鼎揆牌不進罷職傳旨。傳于蔡弘履曰。只推。
정조 2년
吏曹口傳政事。以李彦光爲宜寧縣監。
정조 2년
鄭民始。以二所巡廳言啓曰。去夜初更量。犯夜人戶曹計士李景老。依例移送秋曹之意。敢啓。傳曰。知道。
정조 2년
戊戌十二月初一日辰時。上御誠正閣。都承旨入侍時。行都承旨洪國榮。記事官柳孟養李信祜鄭東俊。以次進伏訖。國榮曰。夜間聖體。若何。上曰。一樣矣。命讀濟州漂人狀啓。國榮讀奏。上曰。昨日傳敎辭意。已知委各營乎。國榮曰。昨已夜深。故未卽分付矣。俄者招各營將校。分付嚴飭矣。上曰。外三營千摠。果入直乎。國榮曰。千把摠則只入直於新營矣。上曰。昨日下敎宿衛所擧行事。今日訓御將。適以別雲劍入來。卿與相議爲之。可也。國榮曰。旣有下敎。故今將相議定式矣。上曰。惠慶宮進服加減益氣湯。五貼製入。出榻敎上曰。陪祭百官。當淸齋一宿。而侍衛淸齋。亦有古例。近來亦爲之云乎。國榮曰。古例則然。而淸齋與否。臣亦未可知矣。上曰。令政院申飭。上曰。承史暖帽。侍衛毛具。出榻敎命退去。諸臣以次出。
정조 2년
戊戌十二月初一日辰時。上御宣政殿。親押入侍時。行都承旨洪國榮。行左承旨鄭民始。行右承旨李鎭衡。左副承旨蔡弘履。右副承旨徐有防。同副承旨申應顯。記事官柳孟養。假注書柳文養。記事官徐龍輔鄭東浚。以次侍立訖。上具翼善冠袞龍袍。入殿內殿座。香室官員。奉香祝。授禮房承旨蔡弘履。弘履。傳捧跪進。上親押訖。弘履奉香祝。授香室官員。香室官員跪受。由正門出。國榮曰。歲抄入之乎。上曰。入之。左通禮。啓請還內。上還內。承史侍衛。遂以次退出。
정조 2년
戊戌十二月初一日午時。上御誠正閣。訓御兩將入侍時。訓鍊大將具善復。御營大將李國賢。行左承旨鄭民始。假注書柳文養。記事官李信祜鄭東浚。以次進伏訖。上命書傳敎曰。守令有闕之代。口傳差出。又命書曰。當此冬節。軍兵勞苦。不可不念。明日訓局隨駕馬步軍兵。依毓祥宮擧動時例。擧行。禁軍亦依此爲之。禁御兩營留陣。只以步軍二哨騎士二番擧行。餘皆勿爲留營事。知委各該軍門。上曰。昨日有所分付於將校者矣。卿等聞之否。善復等曰。聞之矣。上曰。若論軍門次序。則禁營雖居第二。旣兼宿衛重任。則號令固宜統一。而近來名實不符。勞苦太偏。主客之別。雖或有之。管領之意。果安在哉。以試記一事言之。禁營之獨當修整。亦可謂矛盾矣。宿衛之任。非禁營所可專管。則宜其三營輪回。一體擧行。然後宿衛不疎。而統領有屬矣。善復曰。臣意則以訓御將校各數人。巡牢各二名。入直於宿衛所。則事甚便好矣。上曰。入直則不緊。以三軍門書吏各一人。待令於宿衛所。則好矣。善復曰。禁營軍兵。額數則少。而勞苦則多矣。上曰。其中攔後軍。未免偏苦。此則從當下敎。作爲一定之制矣。善復曰。大抵軍額之數。都監則多而禁營則少矣。臣意則禁營軍士百名之內。減其五十名。都監軍士百名磨鍊之外。加送五十名。以充二百名之數。則似可均便矣。上曰。卿言。好矣。上曰。擧動時前排相雜。所見駭然。反不若兵判之前排。予意則三營合力。各出巡牢二三雙。或四五雙。以爲小中前排。則好矣。善復等曰。臣等出去。當爲磨鍊矣。上曰。擧動時軍兵服色。有不可不釐正者。都監軍士則着戰巾。御廳軍士則着氈笠。非但軍制之不一。衛內近侍之軍。或巾或笠。不成貌樣。此後則御廳軍士。亦令竝着戰巾。宜矣。國賢曰。旣承下敎。當自臣營。造着戰巾矣。善復曰。墻外巡邏。近漸解弛。可悶矣。若自三營門。時發別巡邏。雖非渠之自內。使之限天明巡視。則似好。故敢達矣。上曰。好矣。上曰。內巡邏。以三營門牌將三人。每夜發巡。誠爲巨弊。予意則以御廳別抄。恒定內巡邏。除其外巡及大將家入番等事。使之專意擧行。則好矣。善復曰。除其雜役。專主內巡。則渠亦樂從矣。國賢曰。當依聖敎爲之矣。上曰。內巡邏。以別抄爲之。則外巡邏。以別武士爲之。可也。上曰。本廳軍官名色。創出於何時乎。國賢曰。出已久矣。上曰。禁營亦有軍官乎。國賢曰。禁營只有別騎衛矣。上曰。本廳軍官射食乎。國賢曰。射食矣。上曰。有薦出身。亦入於軍官中乎。國賢曰。然矣。上曰。禁營左右牙兵。幾名乎。善復曰。一百四十名矣。上曰。御廳牙兵。幾名乎。國賢曰。別牙兵六十二名。本牙兵三百名矣。上曰。奉旨令箭。異於大將之令箭。號令時。以敎鍊官出納。則好矣。僉曰。好矣。上命書傳敎曰。今番臘享大祭時。祭官陪享百官。應從入壇內者。皆令另加淸齋。俾各齋沐其身。洗濯其衣事。分付。議政府及吏兵曹。使之知委。雖侍衛之屬。入壇門內者。各別淸齋事。亦爲申飭。上曰。注書出去。分付。以明日擧動時。訓御兩營所屬及衛內攔後軍。自該營。各別申飭。俾無不潔之弊事。賤臣承命出。分付還入。命退。諸臣以次出。
정조 2년
行都承旨洪國榮隨駕直。行左承旨鄭民始隨駕直。行右承旨李鎭衡隨駕宿。左副承旨蔡弘履隨駕宿。右副承旨徐有防隨駕直。同副承旨申應顯隨駕宿。注書柳孟養隨駕直一員未差。假注書柳文養隨駕置。事變假注書李彦祜守宮直。
정조 2년
夜自三更至五更。有霧氣。大駕詣社稷入齋室後。政院玉堂藥房口傳問安。答曰。知道。親臨省牲罷後。政院玉堂藥房口傳問安。答曰。知道。王大妃殿惠慶宮。遣承旨問安。答曰。知道。大駕入大次後。政院玉堂藥房口傳問安。答曰。知道。親祭罷後。政院玉堂藥房口傳問安。答曰。知道。朝廷二品以上六曹堂上單子問安。答曰。知道。還宮後。政院玉堂藥房口傳問安。答曰。知道。
정조 2년
以問安承旨啓辭。傳于鄭民始曰。同副承旨進去。
정조 2년
傳于申應顯曰。挾輦軍槍劍軍攔後軍武藝別監內吹兼內吹饋粥。其餘軍兵。各軍門依例饋粥事。分付。
정조 2년
鄭民始。以宿衛所言啓曰。依傳敎。本所所管軍兵等處。設粥分饋事。分付各該營之意。敢啓。傳曰。知道。
정조 2년
戊戌十二月初二日辰時。上御誠正閣。都承旨入侍時。行都承旨洪國榮。記事官柳孟養李信祜鄭東俊。以次進伏訖。國榮曰。夜間聖體。若何。上曰。一樣矣。上曰。注書出去。初嚴爲之事。分付。賤臣承命。分付。國榮曰。明日大寒兼臘。故動駕親祭時。慮其極寒矣。日氣尙暖。經夜行禮。當無損傷之慮。極爲幸矣。上曰。爲行禮。雖可幸矣。而時氣之失節。甚可悶也。國榮曰。然矣。上曰。詣社稷後。當留於大次乎。入於齋室乎。國榮曰。親祭時。當御齋室云矣。上曰。前例有之乎。國榮曰。自前如此云矣。上曰。二嚴爲之。侍衛承史。詣閤。命退。諸臣以次出。
정조 2년
戊戌十二月初二日辰時。上詣社稷。擧動入侍時。行都承旨洪國榮。行左承旨鄭民始。行右承旨李鎭衡。左副承旨蔡弘履。右副承旨徐有防。同副承旨申應顯。記事官柳孟養。假注書柳文養。記事官李信祜鄭東浚。以次陪從訖。上具翼善冠袞龍袍。乘輿出仁和門。至乘輿所。左通禮。跪請降輿乘輦。國榮曰。俄者社稷都提調送言。以社署守僕輩。專昧祭禮。莫重享祀。有難擧行。自前太廟守僕。有推移以用之例。今亦依此爲之則似好云。故敢達矣。上曰。太廟守僕之不得借用。旣有先朝受敎。以太常事知守僕推移。好矣。左通禮啓請大駕進發。大駕出敦化門。上曰。禮房承旨。馳詣宗廟永禧殿景慕宮。奉審以來。駕前下敎大駕入社稷正門。仍入齋室。隨駕軍兵解嚴。取稟。上曰。知道。上曰。左承旨入侍。民始進伏。上曰。注書出去。壇司及事知守僕召入。賤臣承命出傳。社稷令趙星逵。守僕金基萬進伏。上曰。壇司。何時除拜乎。對曰。除拜屬耳矣。命退。上曰。社署本無齋室。故當初以大次磨鍊矣。其後不入大次而入于直所。何也。以直所爲齋室。何時創出之例乎。守僕對曰。未能詳知。而似是肅廟朝定式矣。上曰。若是肅廟朝定式。則有何可考之文蹟乎。守僕對曰。有之矣。命持入。民始讀訖。上曰。暫處二字。仍爲等錄矣。上曰。先王朝。或有入于大次之時乎。守僕對曰。先王朝春享祈穀大祭親行時。大次。連以直所爲之矣。上曰。注書出去。持入禮曹儀注。賤臣承命出問後。入奏曰。俄者奉審承旨。持往未還矣。上曰。省牲省器。何時爲之乎。守僕對曰。未時矣。上曰。今番則當於午時爲之矣。命退。上省牲省器後。還入齋室。上曰。左副承旨入侍。弘履進伏。上曰。注書出去。祭監監察姓名知入。本署守僕。使之召入。賤臣承命出問後。入奏曰。祭監監察。申大權姜文會矣。守僕金基萬進伏。上曰。祭物已爲熟設乎。守僕對曰。已爲精備矣。上曰。果則幾品。餠則幾器乎。守僕對曰。木豆十二器。籩豆十器。餠六色。牛一。羊一。豕一矣。上曰。陳設之法。何以爲之乎。守僕對曰。依陳設圖陳設矣。命持入陳設圖。守僕承命奉進。上覽訖。敎曰。凡祭享陳設之規。皆以西爲上。而獨於本署。以東爲上者。何也。守僕對曰。以東爲上。未知有何意義。而本署所設之神位向北。故似或以東爲上矣。上曰。省器時見之。則壇上有石。其石。何石。守僕對曰。未能詳知。而五禮儀。有社有石主之文。故壇上有石。蓋或倣此而然矣。上曰。祭享時神位。誰爲奉出耶。守僕對曰。大祝及壇司典祀官。奉出矣。上曰。神位。以各彩轝奉出乎。守僕對曰。以一彩轝奉出矣。上曰。親祭與攝行有異乎。守僕對曰。別無異同。而但親祭時。則祭物比攝行時。加羊牲三口矣。上曰。行祭時。或値雨下。則能無滲漏之患乎。守僕對曰。空處排設。不無滲漏之慮。故以油遮日設之矣。上曰。或値大風。則能無搖動之患否。守僕對曰。如値大風。則獻官草記後。奉安於神欌內而行祭矣。上曰。神位排設之席。何處進排乎。守僕對曰。自奉常寺進排矣。上曰。其席卽白紋耶。守僕對曰。然矣。上曰。拜席則何席乎。守僕對曰。褥席。而自長興庫進排矣。上曰。排設之席。與拜席不同。何也。守僕對曰。此則未能詳知矣。上曰。掃地以祭之義。旣設不純之白席。則拜席之獨以紋席鋪之者。事甚怪訝。注書出去。問于太常守僕。知入。賤臣承命。出問後入奏曰。舊例如此云矣。上曰。注書出去。問以先王朝郊壇節祭時。神位所設之席何席。拜席何席乎。知入。賤臣承命出問後。入奏曰。郊壇祭享時。神位所設。卽不純之白席。而拜席亦褥席云矣。上曰。陳設時。東西邊所設祭物。務從方整。俾無錯雜斜行之弊。可也。弘履曰。臣於今番肄儀時見之。則此處守僕。專昧享禮。不成貌樣。若以太廟事知守僕借來行事。則非但有例。可免失儀矣。上曰。旣有先祖受敎。則今不可改易。且本署祭禮。與太廟判異。則雖或借來。亦必生疎。以太常守僕。推移擧行。好矣。上曰。承旨卽往樂生所在處。點考額數後。如有衣服之不潔者。亦爲申飭以來。可也。上曰。三更一點。當移入大次。以待四更一點矣。命退。上自齋室移入大幕次。上曰。此處極爲淺露。行祭時。若有雜人觀光之事。則不潔甚矣。以砲手或挾輦軍。量宜除出。遮其墻外之路。好矣。國榮曰。以此分付乎。上曰。唯。命退。
정조 2년
戊戌十二月初二日四更一點。上詣社稷。親行臘享大祭入侍時。行都承旨洪國榮。行左承旨鄭民始。行右承旨李鎭衡。左副承旨蔡弘履。右副承旨徐有防。同副承旨申應顯。記事官柳孟養。假注書柳文養。記事官李信祜鄭東浚。以次侍立訖。上具冕服。出大次。禮儀使導。至西門外。禮儀使跪請執圭。國榮進圭。上執圭。入正門。詣版位南向立。大祝。各瘞毛血於坎。軒架作順安之樂。烈文之舞。作樂七成。禮儀使啓請四拜。上四拜。在位者皆四拜。樂八成止。禮儀使啓請行奠幣禮。上詣盥洗位。應顯沃水。有防承水。弘履進巾。鎭衡受巾。上盥手訖。陞自北陛。登歌作肅安之樂。烈文之舞作。上詣國社神位前。南向立。禮儀使啓請跪搢圭。上跪搢圭。民始奉香。應顯奉爐。上三上香。弘履以幣篚。授進幣爵酒官樂純。樂純捧幣跪進。上執幣獻幣。以幣授奠幣爵酒官李義翊。奠于神位前。禮儀使啓請執圭。俯伏興。上執圭。俯伏興。仍詣后土氏神位前。西向立。搢圭上香奠幣。竝如上儀。登歌止。上降自北陛。詣國稷后稷氏神位前。搢圭上香奠幣。又如上儀。上降自北陛復位。進饌訖。禮儀使啓請行初獻禮。上詣國社尊所。東向立。登歌作壽安之樂。烈文之舞作。進幣爵酒官洪樂純。酌醴齊。鎭衡。以爵受酒訖。上陞自北陛。詣神位前。南向立。禮儀使啓請跪搢圭。上跪搢圭。有防以爵授進幣爵酒官洪樂純。樂純捧爵跪進。上執爵獻爵。以爵授奠幣爵酒官李義翊。奠于神位前。禮儀使啓請執圭俯伏興。少退跪。上執圭。俯伏興。少退跪。樂止。大祝。西向讀祝訖。樂作。上俯伏興。樂止。上降自北陛。仍詣后土氏尊所。東向立。樂作。進幣爵酒官洪樂純。酌醴齊。鎭衡以爵受酒訖。上陞自北陛。詣神位前西向立。禮儀使啓請跪搢圭。上跪搢圭。有防。以爵授進幣爵酒官洪樂純。樂純捧爵跪進。上執爵。獻爵。授奠幣爵酒官李義翊。奠于神位前。禮儀使啓請執圭俯伏興。少退跪。上執圭。俯伏興。少退跪。樂止。大祝。北向讀祝訖。上俯伏興。樂止。上降自北陛。仍詣國稷壇。陞獻竝如上儀。上降復位。軒架作舒安之樂。樂止。亞獻官。行亞獻禮如初獻禮。軒架作壽安之樂。昭武之舞作。樂止。終獻官行終獻禮。如亞獻禮。上詣飮福位。受爵受爼訖。降復位四拜。在位者皆四拜。徹籩豆訖。登歌作雍安之樂。樂止。軒架作順安之樂。上四拜。在位者皆四拜。樂一成止。上詣望燎位。北向立。大祝取幣燎於坎。捧祝置於坎。禮儀使啓請禮畢。上出西門。禮儀使啓請釋圭。上釋圭。國榮受圭。上曰。神位奉安時。禮房承旨。隨詣奉審。修掃等節。另致精潔之意。亦爲申飭於守僕。可也。上還齋室。上曰。初嚴斯速入之。先廂及侍衛軍兵。卽爲整齊事。分付。賤臣承命出。分付。上改具翼善冠袞龍袍。乘輿出齋室。左通禮啓請大駕進發。大駕出社署正門。大駕至笆子橋。上呼軍士房承旨。敎曰。駕後宣傳官四人。來待事。分付。賤臣承命召入宣傳官四人。進伏。上各給標信一。敎曰。爾等馳往各營留陣所。待大駕入敦化門。卽爲解嚴。軍兵亦爲一一勞問。可也。大駕至敦化門外。上呼軍士房承旨。敎曰。侍臣尙不下馬。何也。賤臣承命出問後。入奏曰。大駕離發時。無上馬之下敎。故至此不敢下馬云矣。大駕入敦化門內。上曰。還內時。當由協陽門。侍衛自進善門至協陽門。排立事。分付。至協陽門。左通禮啓請降輦乘輿。上降輦乘輿。入宣和門還內。承史侍衛。遂退出。
정조 2년
申應顯啓曰。合辭方張之時。憲府無詣臺之員。事甚未安。除在外外。持平沈樂洙。卽爲牌招。何如。傳曰。允。
정조 2년
傳于蔡弘履曰。左議政入侍事。遣使官傳諭。
정조 2년
蔡弘履啓曰。左議政徐命善。依下敎來待矣。傳曰。入侍。
정조 2년
傳于蔡弘履曰。藥房提調。右承旨入侍。
정조 2년
蔡弘履。以弘文館言啓曰。校理李鼎揆。旣有只推之命。卽爲牌招察任。何如。傳曰。允。
정조 2년
徐有防。以戶曹言啓曰。曹中各樣物種。歲末遺在。依例別單書入之意。敢啓。傳曰。知道。
정조 2년
鄭民始。以備邊司言啓曰。本司武郞廳金魯衡。奔走勤仕。已滿十五朔。依例陞敍。或守令除授事。捧承傳施行。何如。傳曰。允。
정조 2년
又以禁衛營言啓曰。本營騎士將安翼濟。身病猝重。勢難察任。改差。何如。傳曰。允。
정조 2년
申應顯。以刑曹言啓曰。今十一月三十日。因二所巡廳啓辭。去夜初更量。犯夜人計士李景老。移送秋曹事。命下矣。犯夜人李景老。依律文。決笞三十度。放送之意。敢啓。傳曰。知道。
정조 2년
正言李殷模啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。措辭竝見上答院曰。不允。
정조 2년
禮曹參判沈頤之書啓。成均館祭酒宋德相處。所下聖旨。承政院書吏尹宅濟。齎來爲白有等以。臣當日酉時祗受。依聖敎傳諭於宋德相處。則以爲臣於前後恩命之下。怵分畏義。逃遁不得。敢以俟病少間。徐徐前進之意。附達於書啓中。而多般調病。終不快愈。以致旬日淹延。病裏殞越。益無以逃罪。不料特諭又下於此際。十行絲綸。愈懇愈摯。至令上聞登途之日。臣之惶懍悶隘。一倍前時。到此地頭。不計顚踣。不多日內。力疾趍命。以請稽緩逋慢之罪。而登途日子。當在今月初七日云。緣由。惶恐馳啓爲白臥乎事是良爾。詮次善啓向敎是事。
정조 2년
戊戌十二月初三日巳時。上御誠正閣。都承旨洪國榮。記事官柳孟養徐龍輔鄭東俊。以次進伏訖。國榮曰。日氣雖不甚寒。夜氣尙冷。達夜行禮。侵曉還宮。聖體。若何。上曰。一樣矣。國榮曰。寢睡。何以爲之乎。上曰。暫爲就寢矣。國榮曰。俄聞司僕內乘言。則曉頭輦輿奉安處。火起。惠慶宮中宮殿輦轝燒火云。事極驚駭。上曰。火。從何起。國榮曰。因炬火之落。蔓延而起。不卽撲滅。以至於此云矣。上曰。輦轝之燒火。此前所未有之事。其入直。誰也。國榮曰。內乘吳載光矣。上曰。入直官之不善檢飭。宜有重勘。而莫重輦轝。至於燒火之境。極爲驚心矣。國榮曰。卽見偕來宰臣狀啓。則山林。將於初七日登途云。殿下虛竚之餘。幡然而來。凡在瞻聆。孰不欣聳。上曰。予於此儒臣。前後敦勉。非止一再。而一味巽讓。故深愧予誠意之未孚。今聞造朝不遠。側席渴望之中。其爲欣企。如何可言。命讀公事。國榮讀奏。上曰。今日卽左相在昔樹立之日。而宗社再安之會也。昨年旣與一二同德之臣。同會以過。而旣有年年續會之約。今日將令左相入來矣。國榮曰。其在不忘在莒之義。當有是會矣。命退去。諸臣以次出。
정조 2년
戊戌十二月初三日申時。上御奎章閣。左議政入侍時。左議政徐命善。行都承旨洪國榮。行左承旨鄭民始。行右承旨李鎭衡。記事官柳孟養李信祜鄭東浚。以次進伏訖。命善曰。冒寒行禮。侵曉還宮。聖體。若何。上曰。一樣矣。上曰。今年此日復回。故。其在無忘在莒之意。特召卿等矣。命善曰。臣等獲逢聖明。得有今日。每承聖敎。不覺感極而涕零也。國榮曰。追想伊日之事。如非左相忘身叫閽之擧。則宗社不知稅駕之所。左相樹立。可謂功存社稷。而臣等與有榮矣。命善曰。當此之時。國家之安危。在於呼吸之境。則凡爲臣子者。孰無捐生報國之心乎。臣之此日之擧。亦不過臣分之當然。而知申所奏。有若眞有樹立者然。還不勝愧恧矣。上曰。伊日左相此擧。予亦曾所未料。而若無判死之心。不可爲矣。民始曰。聖敎誠然矣。如非平日斷斷血忱。則當此至危至艱之時。孰能判此乎。鎭衡曰。伊日臣亦忝在宮僚。目覩艱虞之事。不能身自沫血。而左相之挺身抗章。臣亦未曾料也。伊後臣等。每値相對。所嘗感歎不已者也。上曰。昨年此日。召見卿等。而適當上下哀遑之時。只使暫時晉接矣。今日則卽是制畢後初也。特命內廚。略備小饌。欲與卿等共之矣。仍命賤臣曰。昨年入侍史官及提調入侍事。分付。賤臣承命而出。與藥房提調具允鈺。待敎徐龍輔金勉柱進伏。上曰。此會不可無吏判。使之率其弟入來。可也。國榮曰。徐命膺。以本閣提學。有事本閣。適入來。亦使入參。則好矣。上曰。本閣待敎。出去召入。可也。吏曹判書洪樂純。兵曹參知洪樂彬。奎章閣提學徐命膺進伏。上曰。吏判則初參此筵也。樂純曰。然矣。臣於昨年。過此日於關外。未得入侍。而今蒙特召。獲參諸臣之後。榮感極矣。上曰。左相及知申。皆在坐矣。每年此日。特召卿等者。以示無忘當日之意也。至於吏判兄弟。亦是同休戚之臣。則豈可使不參此會乎。樂純曰。左相樹立之功。無愧古人。而今日在廷之臣。孰不感歎。而竊想宗社之得保今日。莫非先大王止慈之德。殿下出天之孝。有所孚感而然也。每念疇昔。不覺涕下矣。命賜饌宣醞。上曰。今日入侍諸臣。無異家人。便是宴見。簡其禮貌。各自盡飮。可也。命善國榮等曰。臣等獲逢今日。陪歡一堂。已極慶忭。聖敎又若是諄諄。尤不勝感激矣。宣醞訖。命退去。諸臣以次出。
정조 2년
藥房都提調臣徐命善。提調臣具允鈺。左副承旨臣蔡弘履啓曰。昨日親臨社稷。冒寒勞動。侵曉還宮。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。王大妃殿惠慶宮中宮殿。藥房口傳問安。答曰。知道。淑昌宮。藥房口傳問安。答曰。知悉。
정조 2년
洪奉朝賀卒逝後。大殿政院玉堂口傳問安。答曰。知道。惠慶宮。政院玉堂單子問安。答曰。知道。中宮殿。政院玉堂口傳問安。答曰。知道。淑昌宮。政院玉堂口傳問安。答曰。知悉。大殿。藥房口傳啓辭問安。答曰。知道。惠慶宮。藥房口傳問安。答曰。罔極。中宮殿。藥房口傳問安。答曰。知道。淑昌宮。藥房口傳問安。答曰。知悉。洪奉朝賀喪擧哀後。大殿。政院玉堂奉慰單子問安。答曰。知道。惠慶宮。政院玉堂奉慰單子問安。答曰。罔極。中宮殿。政院玉堂。奉慰單子問安。答曰。知道。淑昌宮。政院玉堂奉慰單子問安。答曰。知悉。大殿。藥房口傳問安。答曰。知道。惠慶宮。藥房口傳問安。答曰。罔極。中宮殿。藥房口傳問安。答曰。知道。淑昌宮。藥房口傳問安。答曰。知悉。大殿。朝廷二品以上六曹堂上奉朝賀大司諫奉慰單子問安。答曰。知道。惠慶宮。朝廷二品以上六曹堂上奉朝賀大司諫奉慰單子問安。答曰。罔極。中宮殿。朝廷二品以上六曹堂上奉朝賀大司諫奉慰單子問安。答曰。知道。
정조 2년
藥房口傳啓曰。惠慶宮。千萬意外。遭此罔極之慟。必有傷損之節。臣等伏不勝憂慮之至。醫官二人。依例使之別入直醫女二名。亦爲待令於差備近處。三錢重人蔘粟米飮。煎入。何如。惶恐。敢啓。答曰。知道。
정조 2년
徐有防啓曰。大司憲宋文載。執義兪彦鏶。掌令金鍾厚高益擎在外。持平沈樂洙。傳旨未下。持平金樂熙遞差傳旨未下。今日以監察茶時之意。敢啓。傳曰。知道。
정조 2년
傳于蔡弘履曰。今覽書啓。儒臣以初七日登途云。心庸欣喜。上來時給馬。列邑支供。各別加意事。下諭于京畿監司。安寶官敎。其令吏郞賚傳。
정조 2년
徐有防啓曰。今日奉朝賀喪擧哀時。承旨當爲備員。而同副承旨申應顯。以式暇纔已出去。卽爲牌招。何如。傳曰。允。
정조 2년
傳于蔡弘履曰。奉朝賀喪。自襲時。當有祭奠。自附近各邑。祭物進排事。分付京畿監營。
정조 2년
以擧哀處所。取稟。傳于蔡弘履曰。以昌慶宮禁川橋爲之。
정조 2년
傳于申應顯曰。何時下敎。而擧行稽忽。戶房承旨。推考。
정조 2년
傳于蔡弘履曰。奉朝賀喪。棺材。令長生殿。擇送事。分付。
정조 2년
鄭民始啓曰。領議政金尙喆。領敦寧鄭存謙。左議政徐命善右議政鄭弘淳。有稟達事。來詣請對矣。傳曰。入侍。
정조 2년
以持平沈樂洙牌不進罷職傳旨。傳于鄭民始曰。只推。
정조 2년
行都承旨臣洪國榮。行左承旨臣李鎭衡。左副承旨臣蔡弘履。右副承旨臣徐有防。同副承旨臣申應顯啓曰。奉朝賀喪臨弔之命。實是萬萬過中之擧。臣等俄於前席。略陳反汗之請。而聖敎懇惻。玉音掩抑。至以仰慰慈宮之心。縷縷爲敎。臣等旣不忍苦口力爭。而至若傳敎之不爲頒布。亦有所不敢者。以退而更陳之意。仰達矣。城內臨弔。自有典禮。固無所不可。至於郊外。非但典禮之無可據。又況半百里之地。經宿動駕。尤豈不重且難哉。臣等非不知今此臨弔。固出於一伸聖上惻傷之意。兼慰慈宮罔極之懷。而事係無稽。禮則過當。臣等職在近密。不勝憂悶之忱。更申未畢之辭。伏乞聖明。亟收成命焉。惶恐。敢啓。答曰。已諭於大臣矣。
정조 2년
蔡弘履。以禮曹言啓曰。今此奉朝賀洪鳳漢之喪。擧哀等節目。依乙卯年淸風府院君喪例。磨鍊以入之意。敢啓。傳曰。知道。
정조 2년
又以禮曹言啓曰。惠慶宮擧哀儀注。直入惠慶宮之意。敢啓。傳曰。知道。
정조 2년
又以禮曹言啓曰。奉朝賀洪鳳漢之喪。惠慶宮。自今日至公除日。供上素膳封進之意。知委。何如。傳曰。允。
정조 2년
又以禮曹言啓曰。奉朝賀洪鳳漢之喪。大殿中宮殿。限成服供上。素膳封進之意。知委。何如。傳曰。允。
정조 2년
鄭民始。以司僕寺內乘。以一二提調意啓曰。今曉德應房出入之際。輦直輩。不能愼火。惠慶宮中宮殿輦輿蓋縀及翼帳之屬。多有燒傷處云。事極驚駭。當該入直內乘。拿問嚴處。守直下屬。令攸司從重科治。輦輿。令戶曹看審修改。何如。傳曰。允。
정조 2년
又以刑曹言啓曰。今日還宮時。醴泉居童蒙韓五良。白活於衛外。事極驚駭。取考其原情。則其父景文外家奴全奉伊。偸葬於其祖墳壓近處。故欲爲告官。則奉伊。自知其罪。卽自掘移後。乃以私掘樣。誣呈本官。而本官報營門。酷施重刑。被杖第四日。致死獄中。其父之無罪冤死。始於奉伊之兇誣。終於本倅之濫刑。乞復父讐云矣。凡衛外擊錚者。例爲刑推捧供。今此韓五良之供辭。旣係四件事。依擊錚人例。待無故日刑推後。捧供以入。何如。傳曰。允。
정조 2년
校理李鼎揆李度默。副校理宋煥億沈念祖。修撰黃昇源嚴思晩。副修撰李謙彬。聯名箚曰。伏以臣等。卽伏見傳敎下者。有奉朝賀喪臨弔之命。臣等相顧愕眙。不勝憂慨之至。噫。君臨臣喪。雖載典禮。而桃茢以祓之。巫祝以先之。斯擧也顧不重且難歟。故城闉咫尺之地。尙鮮或行之。而況郊外半百里。經宿動駕。尤非愼重之道。亦無可據之例者乎。臣等固知聖心。寔出於奉慰慈宮之地。而事涉無稽。禮則過中。臣等忝在經幄。不敢含默。玆敢相率齊籲。伏乞聖明。亟收成命焉。取進止。答曰。省箚具悉。已諭於政院矣。
정조 2년
戊戌十二月初四日辰時。上御誠正閣。都承旨入侍時。行都承旨洪國榮。記事官柳孟養李信祜鄭東俊。以次進伏訖。國榮曰。夜間聖體。若何。上曰。一樣矣。上曰。奉朝賀病。方今危篤云。故慈宮。聞此報。不進水剌。焦遑以度。不勝憂悶。國榮曰。積違顔面之餘。聞此病勢之危劇。其所焦慮。必尤倍焉。當此乖候。易致損傷。尤不任悶慮。上曰。奉朝賀。向日大病之後。宿症頻添。漸至危苦。老人事。猶未可知。如未得回蘇。則慈宮情事。益無可言。而予亦何以慰慈宮之心乎。思之及此。難以爲懷。國榮曰。年老病劇。雖不無深慮。然連用藥餌。則自可漸瘳。何必如是過慮乎。上曰。今將承候於慈宮。卿其退去。少間入侍。可也。諸臣遂退出。
정조 2년
戊戌十二月初四日未時。上詣昌慶宮禁川橋。擧哀入侍時。行都承旨洪國榮。行左承旨鄭民始。行右承旨李鎭衡。左副承旨蔡弘履。右副承旨徐有防。同副承旨申應顯。假注書柳文養。記事官李信祜鄭東浚。以次侍立訖。上具翼善冠黲袍烏犀帶。乘輿出賓陽門。至降輿所。左通禮啓請降輿。上降輿卽哭位。南向坐。上曰。弘化挾門。卽爲開鑰。百官斯速整齊事。分付。賤臣承命出。分付還入。引儀。分引宗親文武百官入就位。北向行四拜訖。左通禮。啓請爲奉朝賀擧哀。上哭。在位者皆俯伏哭。左通禮啓請止哭。上止哭。在位者。皆止哭。尙衣院官員進麤布帶。上進帶。班首。率百官進名奉慰。上命弘履。答以知道。上曰。禮曹判書戶曹判書平市提調入侍。出榻敎禮曹判書金華鎭。戶曹判書具允鈺。平市提調洪樂性進伏。上曰。禮葬等錄。其已抄出乎。允鈺曰。以乙卯年等錄抄出矣。命持入。允鈺。承命奉進。命有防讀奏訖。上曰。其中多有時急之物。各司郞廳。今方在庭。其令聽傳敎。催促擧行。可也。仍命書傳敎曰。奉朝賀喪。初終禮葬。各司郞廳。進去進排。允鈺曰。初終葬需。當依此等錄擧行乎。上曰。唯。上顧樂性曰。襲斂諸具中。自本署進排之物。使其官員。速卽輸送。可也。上曰。禮葬。當爲幾等乎。華鎭曰。當爲二等矣。上曰。該曹磨鍊。豈不以淸風府院君喪例擧行乎。華鎭曰。然矣。上曰。然則當爲一等矣。華鎭曰。依淸風例擧行。則爲一等矣。尙衣院郞廳。令該府處之事。榻敎定奪上入小次。命禮判右副承旨進前。華鎭有防進伏。上曰。成服日。有擧哀之節乎。華鎭曰。成服日。無擧哀之節。而只有朝廷問安矣。上命有防。書傳敎曰。二月暫見之後。連聞起居之不至大損。間有疾恙。亦復向差。故深以爲喜。豈意今朝。聞此訃乎。嗚呼。予之爲命者。惟慈宮。而慈宮遭此至慟。過爲哀毁。予心尤當如何。凡係初終禮葬等事。一依淸風府院君例。從厚擧行。噫。無以慰慈心。且是禮典所載。成服日。當臨弔。其令攸司。按禮爲之。書畢。國榮曰。成服日臨弔之敎。在殿下慰慈宮之心。安得不然。而在臣等衛聖躬之忱。固當執筆覆逆。亟請反汗。而承旨旣已受書傳敎。出頒成命。則臣等惟有退而更陳。冀回聖心而已。然而殿下此擧。豈不過中乎。雖以陵幸言之。爲慮民弊。或命停止。則今此半百里之地。動駕臨弔。非但典禮無稽。況如此短晷。實難當日回還。勢將經夜留宿。此豈非重難者乎。且念當寒勞動。必致聖體之損傷。臣不勝區區憂悶之忱。敢此仰達。伏望亟加三思。還寢成命焉。上曰。先王朝。亦爲臨弔於崔錫恒家矣。國榮曰。此乃先大王春秋鼎盛時事。而殿下則比其時。尙在沖年。以今方古。豈不有異乎。聖孝所推。雖有此敎。而在下之人。必當力爭矣。上嗚咽曰。予欲以此。仰慰慈宮之心。卿等諒予之心事。勿復煩陳焉。命民始書傳敎曰。奉朝賀喪成服日。臨弔時。此是無異郊行。隨駕軍兵。其令兵曹。卽爲磨鍊。命退。上乘轝入賓陽門還內。承史侍衛。遂退出。
정조 2년
戊戌十二月初四日酉時。上御熙政堂。時原任大臣入侍時。領議政金尙喆。領敦寧鄭存謙。左議政徐命善。右議政鄭弘淳。左副承旨蔡弘履。假注書柳文養。記事官李信祜鄭東浚。以次進伏訖。尙喆曰。意外擧哀。移時勞動。聖體不瑕有損節乎。上曰。一樣矣。尙喆曰。此時惠慶宮氣候。若何。上曰。遭此至慟。過爲哀毁。予心焦悶。曷可言喩。尙喆曰。年位已極。彼復何限。而又況聖上。親臨禁橋。率僚擧哀。使逝者有知。亦必無憾矣。上曰。事端層生。已多節節怪駭。而又當此時。慈宮罔極之心。益復難抑矣。尙喆曰。臨弔之敎。寔出於慰慈宮之意。則臣等雖甚愚迷。豈不知聖意所在。而郊外臨弔。誠是過中之擧。又値經宿。則玉體之受損。理所必至。以殿下區區之私情。雖有此成命。而臣等不勝憂悶之忱。玆敢相率入對。伏望亟賜反汗焉。存謙曰。雖以慰慈宮之心。有此下敎。而半百里之外。動駕臨弔。非但於禮無稽。慈宮哀毁中。爲聖上憂慮之心。尤當如何。其在仰體之道。不可不亟寢成命矣。命善曰。冒寒動駕。雖欲自輕。其如宗社。何。慈宮若知之。則必命止之矣。弘淳曰。郊外異於城內。則臨弔一事。旣無可按之例。宗廟。又有告動駕之節。則將以何辭爲之乎。此又大段掣礙者矣。上曰。予於前後。無一事半事慰悅慈宮之心。則今欲以此。少伸予情矣。弘淳曰。當日還宮。則猶或可也。而經宿動駕。豈不重難乎。尙喆曰。俄聞玉堂臺諫。相繼陳箚。此可見公議之難遏。而亦可知典禮之無據矣。命善曰。若是城內。則一番臨弔。在聖上仰體之道。有所不已。而彼旣鄕外。則豈可動駕。以致玉體之損傷乎。伏望還收焉。上曰。不無掣肘之端。方欲下敎矣。卿等之言又如此。可不勉從。仍命書傳敎曰。大臣旣已力請。且郊外經宿。亦甚掣肘。俄者傳敎中。臨弔下敎。還收。上曰。禮葬。依淸風府院君例磨鍊。則爲一等矣。命善曰。然矣。上曰。慈宮情事。誠爲罔涯。而自家八字則可謂好矣。尙喆曰。然矣。上曰。到今思之。若無二月處分。尤無以爲懷矣。上曰。長生殿柩材。以漆棺輸送乎。弘淳曰。例以板子送之矣。上曰。一怪漢。出於奉朝賀家。故其家如彼矣。命善曰。彼家之如此者。以一人之故矣。上曰。惠慶宮輦輿蓋緞之屬。今曉燒傷云。此事亦不偶然矣。命善曰。然矣。命大臣先退。上曰。玉堂箚子來到乎。弘履曰。俄才到院。故已爲入啓矣。上曰。臺箚則誰爲之耶。弘履曰。大司諫柳義養陳箚矣。上曰。何事耶。弘履曰。一依淸風府院君例磨鍊節目之。該堂及書頒臨弔傳敎。不爲覆逆之承旨。竝爲斥論矣。上曰。諸承旨皆在院中乎。弘履曰。皆在院中。而以此爲惶恐難安矣。上命諫長箚入之。仍命退。承史以次出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐直。左副承旨蔡弘履坐右副承旨徐有防坐。同副承旨申應顯式暇。注書柳孟養藥院直一員未差。假注書柳文養仕直。事變假注書李彦祜仕。
정조 2년
徐有防啓曰。大司憲宋文載。執義兪彦鏶。掌令金鍾厚高益擎在外。持平沈樂洙呈辭。持平金樂熙遞差傳旨未下。今日以監察茶時之意。敢啓。傳曰。知道。
정조 2년
蔡弘履。以都摠府言啓曰。今日入直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 2년
傳于蔡弘履曰。京畿監司事。自昨日觀之。萬萬駭然。今日下敎之後。擧行亦復慢忽。從重推考。擧行營吏。令攸司科治。
정조 2년
傳于蔡弘履曰。似欲一遞。左承旨鄭民始。右副承旨徐有防。今姑許遞。
정조 2년
備忘記。旣已曲循。前承旨鄭民始徐有防。復授前職。牌招察任。
정조 2년
傳于李鎭衡曰。左承旨。右承旨入侍。
정조 2년
備忘記。左承旨鄭民始。右副承旨徐有防。批下。卽爲牌招察任。
정조 2년
行左承旨鄭民始。右副承旨徐有防。聯名疏曰。伏以臣等。卽伏見大司諫柳義養箚本。則以奉朝賀喪成服時。臨弔傳敎之受書出頒。至有該房承旨譴罰之請。臣等竊不勝瞿然且惑之至。今此郊外臨弔之命。臣等雖愚迷。亦知其過中。俄者啓辭。旣備顚末。不必更爲煩複。而今者臺言如此。似或事狀未悉而然耶。抑或意見不同而然耶。司直之論。旣甚峻發。譴罰之請。亦非薄責。臣等旣已書頒。則乃是該房耳。其何敢晏然在直乎。玆敢相率陳章。徑出禁扃。伏乞聖明。亟削臣等之職。以安賤心。以快公議焉。答曰。省疏具悉。卿等之事。一何過歟。卽速察任。
정조 2년
大司諫柳義養箚曰。伏以卽伏見下政院傳敎。有初七日親臨于高陽喪次之命。臣聞來不勝驚憂訝歎之至。君臨臣喪。雖有古例。而動駕於郊外一舍之地。前所未聞。況今宿衛方嚴。危疑未已。則殿下豈可以私情之慘怛。輕千乘之重。爲此無於禮之擧耶。我殿下。一動一靜。必依禮法。鮮有違度。而今忽有此輕身失禮之敎。擧朝同憂。輿情胥惑。伏乞亟收成命。以嚴邦禮。以光聖德焉。且念君上有過擧。職在喉舌者。惟當隨事覆逆。無失承弼之義。而受書出頒。大失職責。且聞該曹之節目磨鍊。一依淸風府院君例擧行云。職是奉朝賀而非國舅則禮重於別嫌明微。而初不審量。率爾書啓。致令聖明下敎。亦違禮意。在群下堯舜吾君之義。亦豈不慨然乎。當該承旨。該曹堂上。譴罰之典。斷不可已也。取進止。答曰。省箚具悉。首件事。昨命反汗矣。該房事。傳敎之受書出頒。爾之所量者。該房豈無所量而然歟。予垂涕命書。而承宣爭執之故。予敎曰。今予此敎。欲以慰慈宮之心也。雖退可復難。其豈竝與傳敎而不書。泯予是意乎。該房亦予臣子。聞予是敎。其可不先頒後爭乎。禮堂事。爾言何妄率糊塗之甚也。予雖未閑禮學。至於尊統報本之義。亦有涇渭于中者。庶或不悖於兩行矣。噫。別嫌明微之說。尤甚隱映。其將惹出邪議。眩惑聽聞乎。按五禮儀有殿下爲外祖父母擧哀及服制之文。無府院君三字。蓋制禮之始。實有深意存焉。況服無降等之禮者哉。今者之擧。只按爲外祖之禮制也。非用府院君之禮也。以外孫君王而遭外祖喪。則其所援例。不於淸風府院君之例而用何例乎。爾則特以惜鳥卵之意。姑不罪焉。
정조 2년
戊戌十二月初五日辰時。上御誠正閣。都承旨入侍時。行都承旨洪國榮。記事官柳孟養李信祜鄭東俊。以次進伏訖。國榮曰。夜間聖體。若何。上曰。一樣矣。國榮曰。惠慶宮哀毁之中。氣候。若何。上曰。焦遑之餘。遭此罔極之喪。哭泣之節。每至過度。時時承候。仰慰寬譬。而終不回聽。其爲焦迫。難以形喩。國榮曰。慈宮哀痛之情境。安得不然。而殿下焦迫之中。恐有損節。臣等職在保護方切憂悶。上曰。予之焦悶罔措之狀。顧何過慮。而慈宮之長時號哭。有不忍仰覩。初終凡百。雖命按例爲之。百爾思之。終無以仰慰慈宮之心。故昨日臨弔之敎。旣有禮典所載。故承宣雖至覆難。不得已下敎矣。初爲院議之所格。末又大臣之力請。終不免反汗。益無慰抑之道。只增悲悶矣。國榮曰。臨弔之敎。雖出於慰慈宮伸私恩之義。城內臨弔。顧何不可。而郊外動駕。事係重大。且無可據典禮。則不可輕易命下。昨日還收之命。益欽轉環之聖德矣。上曰。大司諫箚語。極是妄率矣。以承旨書出傳敎爲罪。此雖不識其當初覆難之事。而輕先請譴。極甚率爾。而至於禮堂請罪事。尤萬萬駭然。別嫌明微四字。容易書諸章奏間。以爲一世眩惑之端。予未可知矣。國王之外祖服制。旣載於五禮儀。而初無府院君之文。則朝廷擧行。只憑外祖之制。何論其府院君奉朝賀之別乎。適於淸風府院君。有可據之例。故當初服制磨鍊。以淸風例擧行事。分付而已。諫長之語。以外面看之。則似有深意而然也。極甚駭然。國榮曰。諫長則不識事狀之如何。未諳禮制之如此。外面驟看。率爾陳箚。夫豈有深意而然乎。上曰。別嫌明微四字。歸之妄發。則顧何足責。而究其旨意。則當作何爲。國榮曰。此不過妄發而已。必無他意矣。上曰。昨日徑出承旨。不爲仕進乎。國榮曰。旣遭臺殫。似不當循例仕進矣。上曰。各司進排官。盡爲出去乎。國榮曰。禮葬進排所關。各司官員。皆已出去云矣。上曰。惠慶宮進服人蔘三錢重。粟米飮一貼煎入。出榻敎命退去。諸臣以次出。
정조 2년
戊戌十二月初五日初更三點。上御誠正閣。左承旨。右承旨入侍時。行左承旨鄭民始。行右承旨李鎭衡。記事官柳孟養李信祜鄭東浚。以次進伏訖。上曰。諫長箚子。萬萬駭然。而卿等之被斥。尤爲不當矣。民始曰。臣等被斥。顧何足恤。而不知裏面。輕陳禮制之過當。此雖出於就事論事之意。頗涉輕率矣。上曰。其中別嫌明微之說。非但貽慼予心。眩惑人心必矣。極其妄率矣。鎭衡曰。此句語。可謂大妄發矣。民始曰。倉卒陳箚之際。似是語不擇發而然矣。上曰。俄者備忘已言之。而諫長之言。徒出於無隱之意。豈有深意。而此等之言。容易登諸章奏之間。可勝痛駭。民始曰。伏見箚批及備忘。則滿紙辭敎。懇惻明白。凡在臣隣。孰不感泣乎。鎭衡曰。句句惻怛。言言痛快。臣等奉讀未半。不覺涕零矣。民始曰。若是下敎之後。中外之人。可能洞悉矣。上曰。卿旣被斥。故不得已爲一伸。旋遞復除矣。民始曰。曲念臣等難安之義。荷此格外之洪私。臣等尤不勝惶感矣。上曰。畿伯擧行。極爲駭然。非但昨日卒逝狀啓之遲滯。主家不受祭典云。故卽爲進排後。擧行形止馳啓事。朝已分付。而尙無消息。尤爲稽忽。鎭衡曰。連爲催促而尙無狀啓矣。上曰。俄下備忘頒布乎。民始曰。業已頒布矣。上曰。惠慶宮進服人蔘五錢重粟米飮。一貼煎入。出榻敎命退去。諸臣以次出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐。左副承旨蔡弘履奉命在外。右副承旨徐有防坐。同副承旨申應顯式暇。注書柳孟養藥院直一員未差。假注書柳文養仕直。事變假注書李彦祜仕。
정조 2년
鄭民始啓曰。奉朝賀洪鳳漢喪。成服日。遣近侍弔祭事。禮曹單子啓下矣。何承旨進去乎。敢稟。傳曰。左副承旨進去。
정조 2년
傳于徐有防曰。再明日。當遣內侍致祭。明日成服。奠爵。護喪中使爲之。
정조 2년
大司諫柳義養啓曰。臣姿甚愚迷。本不合於淸朝耳目之任。而再昨日陳箚之時。懇惻之筵敎。未及聞知。旁照之前例。亦未審量。率爾箚陳。辭未達意。及承聖批。誨責截嚴。有非臣子所敢聞者。臣於是。萬萬驚惶。心骨震掉。直欲鑽地以入而不可得也。以此罪戾。何敢一刻晏然於臺次乎。昨緣日暮。今始來避。所失尤大。請命遞斥臣職。答曰。言出無隱。爾豈有他意而然哉。昨日下敎。亦不過使朝廷。欲知此箇義理也。避辭太過。不可以此輕遞言官。勿辭。亦勿退待。
정조 2년
戊戌十二月初六日辰時。上御誠正閣。都承旨入侍時。行都承旨洪國榮。記事官柳孟養。李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。惠慶宮哀遑之中。氣候。若何。上曰。聞訃三日。哀毁轉甚。不撤哭泣。每於承候之時。苦辭請止。則哀痛之中。念予懇迫之狀。時或止哭。而暫時離側。則號哭如前。予之日夜焦憂。容有極哉。國榮曰。臣等亦爲殿下。尤是渴悶矣。上曰。惠慶宮進服人蔘三錢重粟米飮。一貼煎入。出榻敎國榮曰。粟米飮連進。而粥飮一日幾次進服乎。上曰。粟米飮。連爲勸進。而所進不多。粥飮亦頻頻勸進。而一日所進。亦不過數鍾子。若此則元氣漸有斯頓之慮。尤切悶迫。國榮曰。殿下水剌所進。幾何。上曰。悲撓之中。所食比前頓減。可悶。國榮曰。祭奠及禮葬進排。主家一傡不受。故各邑及京司進排官。方等待罔措云。是亦可悶矣。上曰。以奉朝賀遺言不受云。隱卒之禮。何等重大。而豈可一味不受乎。其父之遺言。雖或難違。君命亦不重歟。今將更爲申飭於道臣矣。國榮曰。若申飭。則似不敢更事違越矣。上曰。初欲臨弔。以伸予情。兼慰慈宮之心矣。有意而終未遂焉。故今將親製祭文。別遣中使。更爲致祭。以代親臨。卿意。何如。國榮曰。親自綴文。更爲致祭。則可以替臨弔之意。聖敎誠好矣。命退去。諸臣以次出。
정조 2년
戊戌十二月初六日申時。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上曰。俄者申飭備忘。已爲分付乎。民始曰。業已分付於畿營矣。上曰。今此致奠禮葬等事。特是朝家隱卒之禮。予之若是慇懃者。一而慰慈宮之心。一而伸私恩之意。奉朝賀若有知。必感予至意。主家之一向不受。頗涉過矣。民始曰。稱以遺言。一竝不受云矣。上曰。見中使書啓。則以遺言不受云矣。民始曰。俄伏見柳義養避嫌批答。則恩言曠絶。當之者必感涕。而凡在瞻聆。莫不欽歎矣。上曰。臺言旣出於無隱。則予何必深究其言乎。昨日下敎。特示義理之如此而已。不必介懷矣。民始曰。聖念至此。尤不勝欽仰之至。上曰。惠慶宮進服三錢重人蔘粟米飮。一貼煎入。出榻敎上曰。山林何日登途云乎。民始曰。見畿伯狀啓。則初七日當登途云矣。上曰。然則旬前可入來乎。民始曰。似然矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履奉命在外。右副承旨徐有防坐直。同副承旨申應顯坐直。注書柳孟養藥院直一員未差。假注書柳文養仕直。事變假注書李彦祜仕。
정조 2년
洪奉朝賀成服後。大殿。政院玉堂藥房口傳問安。答曰。知道。惠慶宮。政院玉堂單子問安。答曰。罔極。藥房口傳問安。答曰。罔極。中宮殿。政院玉堂藥房口傳問安。答曰。知道。淑昌宮。政院玉堂藥房口傳問安。答曰。知悉。大殿。朝廷二品以上六曹堂上奉朝賀單子問安。答曰。知道。惠慶宮。朝廷二品以上六曹堂上奉朝賀單子問安。答曰。罔極。中宮殿。朝廷二品以上六曹堂上奉朝賀單子問安。答曰。知道。
정조 2년
申應顯啓曰。大司憲宋文載。執義兪彦鏶。掌令金鍾厚高益擎在外。持平沈樂洙呈辭。持平金樂熙遞差傳旨未下。今日以監察茶時之意。敢啓。傳曰。知道。
정조 2년
以江原監司李亨逵。蔚珍縣罪人逃躱物故。亦難免不察之失。惶恐待罪事。傳于申應顯。曰。道臣推考。
정조 2년
吏曹口傳政事。以黃胤錫爲長陵令。
정조 2년
鄭民始啓曰。副司直宋煥喆。受由過限。不爲上來。依定式禁推傳旨捧入之意。敢啓。傳曰。知道。
정조 2년
申應顯。以禮曹言啓曰。今此奉朝賀洪鳳漢之喪。惠慶宮成服儀註。直入惠慶宮之意。敢啓。傳曰。知道。
정조 2년
又以禮曹言啓曰。今此奉朝賀洪鳳漢喪。大殿中宮殿供上。以素膳限成服封進事。啓下矣。成服行於今日。自明日。依例復常膳。封進之意。分付。何如。傳曰。允
정조 2년
徐有防。以戶曹言啓曰。卽接廣興倉所報。則卒奉朝賀洪鳳漢。自丙申五月今十二月至。合三十三朔祿俸。依傳敎。倉官輸納于高陽地本家。則主家。以爲惶恐不敢受云。特敎之下。不爲領受。何以爲之。敢稟。傳曰。俄於禮葬祗受事。旣有云云之敎。主家義不當更事固辭。後不敢以不爲祗受之意。傳于主家。更令倉官輸送。祗受後形止草記。
정조 2년
禮曹參判沈頤之書啓。成均館祭酒宋德相。今初七日。發行緣由。纔已馳啓爲白有在果。儒臣今方登途。臣則先爲前進。上去緣由。惶恐馳啓爲白臥乎事是良爾。詮次善啓向敎是事。
정조 2년
戊戌十二月初七日。兼春秋朴行淳。刑曹啓目。僞寶罪人朴𤩕。待結案。金希天依前稟擧行。何如。啓。傳曰。允。
정조 2년
戊戌十二月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔鄭東浚。以次進伏訖。國榮曰。夜間聖體。若何。上曰。一樣矣。國榮曰。惠慶宮氣候夜間。若何。上曰。哀毁之中。氣度不能旋斡。膈塞之症。時時發作。尤切焦悶矣。國榮曰。哭泣之際。膈間抑塞之候。此是例症。問於醫官。議定降氣之劑好矣。命康命吉入侍。醫官康命吉進伏。上曰。惠慶宮哭泣之餘。膈塞之候。有時苦劇。降氣之劑。議定。可也。命吉曰。哭泣過度。則氣上而膈滯。此是例症候。蔘橘茶姑爲進服。似好矣。上曰。惠慶宮進服蔘橘茶一貼煎入。出榻敎上曰。王大妃殿氣候。近日少損。粟米飮更爲進御。好矣。國榮曰。連爲進御。似好矣。上曰。王大妃殿進御二錢重人蔘粟米飮。調竹瀝薑汁一貼煎入。出榻敎國榮曰。惠慶宮進服粟米飮。亦依前煎入乎。上曰。惠慶宮進服三錢重人蔘粟米飮一貼煎入。出榻敎命退去。諸臣以次出。
정조 2년
戊戌十二月初七日巳時。上御誠正閣。左承旨入侍時。行左承旨鄭民始。記事官柳孟養金勉柱鄭東浚。以次進伏訖。上曰。禮房今日可以還來乎。民始曰。似當入來矣。上曰。卽見戶曹草記。則奉朝賀祿俸。主家亦不受云。尤涉怪訝矣。民始曰。生時旣不受食故。死後似不敢遽受矣。命讀禮曹草記。民始讀奏。上曰。明日遣中使致祭時。祭物。若令外邑備待。則爲弊似不少。何以則爲好耶。民始曰。非但爲弊。旣未得預爲分付。則似有未及之慮矣。上曰。然則自內司。備送無妨矣。民始曰。此甚便好矣。上曰。明日致祭時。祭物自內司備送。執事。以今日祭官仍用事。分付畿營拔馬知委事。注書出去分付。賤臣承命分付。上曰。儒賢入來。則當住何處云乎。民始曰。當留於車洞其姪子家云矣。命退去。諸臣以次出。
정조 2년
戊戌十二月初七日申時。上御誠正閣。坐直承旨入侍時。右副承旨徐有防。假注書柳文養。記事官徐龍輔鄭東浚。以次進伏訖。上命書傳敎曰。以護喪中使狀啓觀之。主家禮葬。尙不祇受云。若是相持。無幾於慢命。以此意。分付地方官及中使處。傳于主家。祗受形止。使卽狀聞事。分付京畿監司處。又命書曰。民弊不可不顧。奉朝賀家。明日遣內侍致祭祭物。旣令內需司措備。諸執事。以今日塡差人擧行事。卽爲分付。又命書曰。輸送之際。必當侵夜。內需司祭物齎去官吏。今日夜巡。勿爲執捉事。分付。又命書戶曹草記批答。上曰。注書持此祭文草。出傳于同副承旨。使卽進詣香室。看審正書後。本草則卽爲還入事。分付。賤臣承命出傳還入。命退。承史以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐。同副承旨申應顯坐直。注書柳孟養藥院直一員未差。假注書柳文養仕直。事變假注書未差。
정조 2년
藥房口傳啓曰。惠慶宮累日哀痛之中。奄經成服。凡節必多傷損。粟米飮連爲煎入。而扶接元氣之道。猶不如水剌之復常。仰惟聖上。自內勸進之節。靡不用極。而臣等下情。不勝憂慮。方以此意。仰請惠慶宮。惶恐敢啓。答曰。知道。
정조 2년
藥房口傳達曰。伏未審累日。哀痛之中。此時氣候。何如。千萬意外。遭此大故。奄經成服。伏惟情事。益復罔極。連因聖敎。粟米飮雖爲煎入。水剌之復常。一日爲急。伏想聖上。自內勸進之節。靡不用極。而區區下情。不勝焦迫。敢此冒瀆。伏乞自今日。强進水剌。以爲扶接元氣之道。千萬伏望。惶恐敢達。惠慶宮。以諺書下答曰。雖罔極荒迷之中。大殿强勸。故米飮及粟米飮。頻頻進服。一縷尙支。冥頑甚矣。水剌則何忍進乎。今覽達辭。尤切崩迫而已。
정조 2년
申應顯啓曰。大司憲宋文載。執義兪彦鏶。掌令金鍾厚高益擎在外。持平金樂熙遞差傳旨未下。一員未差。今日監察茶時之意。敢啓。傳曰。知道。
정조 2년
鄭民始。以都摠府言啓曰。今日入直宣傳官武兼及有廳軍士。當爲中日習射。而國忌齋戒相値。不得爲之之意。敢啓。傳曰。知道。
정조 2년
傳于申應顯曰。同副承旨。馳詣司寒祭受香所。神位奉審後。祭物祭器祭井看審。諸執事進排官。摘奸。而神位版。致精奉詣。虔誠將事之意。勉飭獻官以來。
정조 2년
鄭民始啓曰。事變假注書李彦祜。身病猝重。勢難察任。今姑改差。何如。傳曰。允。
정조 2년
申應顯啓曰。持平沈樂洙。以蔚珍縣令時事。入於拿處現告中。遞差傳旨捧入之意。敢啓。傳曰。知道。
정조 2년
又啓曰。持平金樂熙。下諭後過限不上來。依定式遞差傳旨及禁推傳旨。捧入之意。敢啓。傳曰。知道。
정조 2년
戊戌十二月初八日辰時。上御誠正閣。都承旨入侍時。行都承旨洪國榮。記事官柳孟養徐龍輔鄭東浚。以次進伏訖。國榮曰。夜間聖體。若何。上曰。一樣矣。國榮曰。惠慶宮哀毁之餘。氣候。何如。上曰。屢日哭泣之餘。元氣大陷。精神不得收拾。焦迫何言。國榮曰。粥飮之屬。連爲進服乎。上曰。時時進服。而有嘔氣不得多進矣。國榮曰。膈塞之候。何如。上曰。蔘橘茶進服之後。少有減勢。而尙未快解矣。上曰。參橘茶。姑爲進服無妨乎。國榮曰。此降氣補元之劑。姑爲進服似好。而臣意則不如粟米飮矣。上曰。惠慶宮進服三錢人蔘粟米飮。一貼煎入。出榻敎上曰。各司褒貶。幾何爲之乎。國榮曰。連値齋日。尙無開坐處云矣。上曰。然則十五日前。似難了當矣。國榮曰。似然矣。上曰。此與外方褒貶有異。雖有闕司。亦何妨耶。國榮曰。屬司若不褒貶。則該曹不得磨勘。是爲可悶矣。上曰。山林。何日入城云乎。國榮曰。初十日入城云矣。上曰。連値紛撓。歲抄尙未下矣。仍命挾侍。持吏兵批歲抄以來。命國榮讀奏。國榮讀奏吏批歲抄。上點下敍用二十七人蕩滌三人。減等七人。給牒七人。國榮讀奏兵批歲抄。上點下敍用四人。給牒五人。減等三人。仍命書傳敎曰。歲抄點下者。下吏兵曹。依例捧傳旨事。分付。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐直。左副承旨蔡弘履坐。右副承旨徐有防坐。同副承旨申應顯坐直。注書柳孟養藥院直一員未差。假注書柳文養仕直。事變假注書朴師默仕。
정조 2년
藥房口傳啓曰。臣等昨以强進水剌之意。仰請於惠慶宮。及承下答。未得回聽。下情焦迫。有不可勝言。多日哀毁之餘。氣候之澌綴。勢所必至。雖或勉進粥飮。其何以接元氣乎。此時水剌之復常。一日爲急。故不避瀆撓。更爲仰請於惠慶宮。惶恐敢啓。答曰。知道。
정조 2년
藥房口傳達曰。昨以水剌强進之意。冒死仰請矣。及承下答。未蒙回聽。縷縷辭意。惻怛懇至。區區下情。益不勝焦迫抑塞之至。伏況聖上。連以慈宮之過加哀毁。夙宵憂慮。米飮之時或勉進。其何以扶接元氣。少寬聖上之憂慮乎。水剌之復常。有不可一時遲緩。玆敢不避煩瀆。更申前請。伏乞抑情節哀。亟許復進水剌。以副顒祝之望。千萬幸甚。惶恐敢達。惠慶宮。以諺書下答曰。罔極情事。與他有異。而頑命之至今扶支。專爲大殿憂慮之懇切。不忍違勸進之聖意。雖米飮。連爲進服。而水剌則何可進乎。屢次如是。甚爲不安。勿復强勸也。
정조 2년
申應顯啓曰。大司憲宋文載。執義兪彦鏶。掌令金鍾厚高益擎在外。持平二員未差。今日以監察茶時之意。敢啓。傳曰。知道。
정조 2년
李彦祜改差代。以朴師默爲事變假注書。
정조 2년
申應顯啓曰。明日次對。兩司無進參之員。除在外疏批未下外。大司諫柳義養。司諫洪彦喆。正言李殷模趙鼎鎭。倂待開門牌招。以爲推移入侍之地。何如。傳曰。允。
정조 2년
戊戌十二月初九日辰時。上御誠正閣。都承旨入侍時。行都承旨洪國榮。記事官柳孟養金勉柱鄭東浚。以次進伏訖。國榮曰。夜間聖體。若何。上曰。一樣矣。國榮曰。惠慶宮氣候。夜來。何如。上曰。與昨一樣。而氣滯之症。尙未向差。故米飮之屬。雖欲强進而不得順下。焦悶。國榮曰。臣等連日。以水剌復常之意。達辭而尙未蒙許。下情伏不勝憂悶。上曰。予亦從傍仰勸。而尙不回聽。尤爲悶切矣。上曰。惠慶宮進服三錢重人蔘粟迷飮。一貼煎入。出榻敎國榮曰。昨夜之雪。幾至盈尺。且日寒甚緊。適値於司寒祭之日。亦非偶然矣。上曰。以臘前之白。每驗嗣歲之豊歉。故一寒一燠。未嘗不關心矣。今見大雪。甚可喜也。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨蔡弘履坐。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書朴奎淳仕。
정조 2년
申應顯啓曰。大司憲宋文載在外。執義兪彦鏶在外。掌令高益擎金鍾厚在外。持平二員未差。今日以監察茶時之意。敢啓。傳曰。知道。
정조 2년
吏曹口傳政事。以鄭東浚爲注書。
정조 2년
藥房口傳啓曰。昨伏承惠慶宮下答。水剌之請。終未蒙許。此實臣等誠洩辭拙之致。一日二日。悶鬱轉甚。連事讀撓於哀疚之中。非不知萬萬惶悚。而臣等忝在藥院。不敢以未能回聽。有所自阻。玆又冒能更請於惠慶宮。惶恐敢啓。答曰。知道。